<classify> BODI ya Wadhamini wa Chama cha ACT-Wazalendo, imewasilisha maombi Mahakama Kuu ya Tanzania, kikiomba kujiunga katika kesi ya kikatiba, iliyofunguliwa na mkulima Patrick Mgoya anayehoji ukomo wa urais nchini.Maombi hayo ya ACTWazalendo, yamewasilishwa mahakamani jana mbele ya Jaji Kiongozi Dk Eliezer Feleshi na Kampuni ya Uwakili ya Law Guards Advocates chini ya hati ya dharura, wakiomba maombi hayo yasikilizwe haraka. Kesi hiyo ilikuja kwa ajili ya maelekezo maalumu ya namna ya usikilizwaji wa pingamizi la awali la serikali dhidi ya kesi hiyo. Jaji Kiongozi Dk Feleshi ndiye kiongozi wa jopo la majaji wanaosikiliza kesi hiyo. Wengine katika kesi hiyo ni Dk Benhajj Masoud na Seif Kulita.Kutokana na maombi hayo, mahakama imesimamisha usikilizwaji wa kesi ya msingi na kuamua kusikiliza kwanza maombi hayo ya ACT-Wazalendo kabla ya kuendelea na shauri la msingi. Jaji Feleshi alisema jopo hilo, limefahamishwa kuwepo kwa maombi madogo yanayotokana na shauri la msingi hivyo, watalazimika kusimamisha mchakato wa usikilizwaji wa shauri la msingi na kuanza kusikiliza maombi hayao. Alisema maombi hayo ya ACT- Wazalendo yatasikilizwa na Jaji Benhajj, ambaye ataliarifu jopo hilo kuhusu uamuzi wa maombi hayo. Hata hivyo, mahakama imepanga kesi hiyo kutajwa Oktoba 25, mwaka huu kwa ajili ya maelekezo muhimu. Katika maombi hayo, pamoja na mambo mengine, chama hicho kinadai kuwa ikiwa uamuzi wa kesi hiyo utapitishwa bila wao kushirikishwa, kitaathirika na kina haki ya kusikilizwa kwa mujibu wa Katiba ya Jamhuri ya Muungano wa Tanzania. Mkulima mkazi wa Mbezi Beach jijini Dar es Salaam, Patrick Mgoya amefungua kesi hiyo dhidi ya Mwanasheria Mkuu wa Serikali akiiomba mahakama hiyo itoe tafsiri sahihi ya ibara ya katiba inayoweka ukomo huo wa urais.  <topic>: KITAIFA 